Erik Werenskiold

**Erik Theodor Werenskiold** (1855–1938) var en norsk maler og tegner. 

Han er spesielt kjent for sine tegninger til *[[Norske Folkeeventyr]]* fra 1879 til 1887, og for illustrasjonene til folkeutgaven av Snorre Sturlasons *[[Heimskringla]]* i 1896–99, et illustrasjonsprosjekt som han ledet. Han lagde flere skildringer av norske bønder i landskapsmiljø, samt portretter av kjente personer som Bjørnstjerne Bjørnson og Henrik Ibsen. 

Werenskiold er en av de mest brukte kunstnerne på norske frimerker. Det omfatter to tegninger fra Heimskringla-illustrasjonene, fem eventyr-illustrasjoner, portretter av Ibsen og Bjørnson, og et selvstendig maleri: «Telemarksjenter».

## Liv og karriere
Erik Werenskiold ble født 11. februar 1855 i Vinger. Han vokste opp i festningsbyen Kongsvinger, hvor hans far, kaptein Frederik Daniel Werenskiold, var kommandant. Han startet å studere i 1872, men begynte kort tid etter å ta tegneundervisning hos Julius Middelthun ved Den kongelige norske Tegneskole i Christiania etter råd fra Adolph Tidemand. Høsten 1875 reiste han til München og oppholdt seg der i fire år. Der var han til stede på en internasjonal utstilling som åpnet hans øyne for franske friluftsmalerier og naturalismen. Werenskiold flyttet i 1881 til Paris for å studere på egen hånd. I 1883 flyttet Werenskiold hjem til Norge. I 1886 var han vertskap for kunstnerkolonien Fleskumsommeren.

Han hadde laget illustrasjoner til eventyr allerede mens han var i München. Han illustrerte *Norske folke- og huldreeventyr* i 1879 og fortsatte sammen med Theodor Kittelsen med *Eventyrbog for Børn* i tre bind i perioden 1882–1887. Disse tegningene ble i 1910 samlet i en egen praktutgave. Med sin eiendommelige sammensmeltning av virkelighet og fantasi hevdes de å treffe tonen til de norske eventyrene. Videre har Werenskiold illustrert folkeutgaven av Snorre Sturlasons kongesagaer sammen med Christian Krohg, Halfdan Egedius, Gerhard Munthe, Eilif Peterssen og Wilhelm Wetlesen, og Jonas Lies *[[Familien på Gilje]]* (1903-utgaven).

Werenskiold var i 1880- og 1890-årene sterkt preget av naturalismen, men gikk senere bort fra dette og var nært knyttet til nyere retninger innen norsk malerkunst. Han lagde veggdekorasjoner med motiv fra eventyret «Liti Kjersti» til Fridtjof Nansens villa Polhøgda på Lysaker, utformet tegninger til låsebeslag og mye annet.

Erik Werenskiold fikk sønnene Werner Werenskiold (1883&ndash;1961) og Dagfin Werenskiold (1892&ndash;1977). Werner ble geolog, mens Dagfin gikk i sin fars fotspor og ble maler og billedhugger.

Werenskiold mottok i 1908 Statens kunstnerlønn. Han ble i 1935 tildelt Storkorset av St. Olavs Orden, etter at han først ble ridder av ordenen i 1890.

*Erik Werenskiolds vei* finnes i flere norske kommuner.


Erik Werenskiold - Peasant Burial - Google Art Project.jpg|«En bondebegravelse», 1885
Gjetere Tåtøy.jpg|«Gjetere Tåtøy», 1883
Erik Werenskiold - September - NG.M.00305 - National Museum of Art, Architecture and Design.jpg|«September», 1883
Portrait of Bjornstjerne Bjornson by Erik Werenskiold - Statens Museum for Kunst - DSC08280.JPG|Bjørnstjerne Bjørnson, 1895
Erik Werenskiold - Portrait of the Pianist Erika Nissen - NG.M.00463 - National Museum of Art, Architecture and Design.jpg|Erika Nissen, 1892
NK294 snorre norwegian stamp.jpg|«Dronning Ragnhilds drøm» fra Heimskringla-illustrasjonene (1899) på frimerke fra 1941


## Referanser


## Litteratur
* Østby, Leif (1977): *Erik Werenskiold.* Oslo. ISBN 82-09-01490-0

## Eksterne lenker
* 
* Verk av Erik Werenskiold på nasjonalmuseet.no
* 
* Erik Werenskiold på Digitalt museum
* Privat slektsside: Erik Werenskiold